En nom de notre Seigneur. Amen. En l’an de l’incarnation d’icellui mil trois cens et hung ou mois d’avril, nous Vecins de Ulcis et Vernier Mars, Vienoz, frère d’icellui, etc. (en tout 55 habitants), facons savoir à tous celx qui verront et orront cels présentes lettres que comme discors fust entre nous d’une part, et religieux homme frère Hugues, prieur de Saint-Marceal, d’autre part, sur ce que ledit prieur disoit et affermoit que nos estions suys hommes tailliable et estauble hault et bas. Nos disions et alleguions encontre et affermans que nous ne estiens tenu à icelles, mas que en quarante livres que nos ly devions chascun an de grâce. A la fin paix amiables et accort est venu entre nous et ledit prieur par pour veable homme et saige Huguenin Du Sauvement bailli de Dijon en ceste manière:  1° Que nos li devant dicts hommes d’Ulcis paierons et rendrons deshorennavant à tousjours mais au devant dit prieur et à ses successours, par nos et par nos hoirs ung chascun an, cinquante livres de la monnoye communément courant par le temps au ducheume de Bourgoigne par raison de taille habonnée et ou nom de taille. Sauf au devant dit prieur ly autres redevances que nous ly avons accoustumé ly payer.  2° Et est assavoir que lydit priors ne suys successeurs ne pourront ne devront accroistre ladite taille oultre lesdites cinquante livres.  3° Derechef il est assavoir que nos ne pourront vendre d’iceulx héritaiges ne de nos tenemens de la ville de Urcis ne du finaige à aultres personnes que celles qui seront de notre condition et qui paieront desdites cinquante livres.  4° Et quiconque vourra demeurer en la ville d’Urcis et hyz tiegnent héritaiges de ladite ville ou du finaige, il payera desdites cinquante livres, s’il veut tenir le héritaige qu’il avoit à Ulcis et des redevances qu’il devroit ou dit prieur s’il demeuroit en la ville de Ulcis et ne se pourra riens oster de son meix jusquatans qu’il ayt satisfait ledit prieur ou à son commandement de ce qu’il devra desdites cinquante livres et des autres redevances.  5° Et est assavoir que lesdites cinquante livres sont à payer dès hor en avant ung chacun an à tousjours mais au devant dit prior et à ses succseseurs ou à lor commandement à la feste Saint-Remy. Et ceux qui sont franc à héritaige se aucuns en y a demeure audit prior et ne seront pas dou giet desdites cinquante livres; et les hors de ceux qui sont francs à vie seront de la condicion qui paieront desdites cinquante livres et seront du giet. Et a plus ledit prior ne ses successeurs ne les pourroit contraindre. Excepté Huguenin Garriot et ly enfans au Ravoy de Ulcis qui demeurent au dit prieur.  6° Des bois de Ulcis et du finaige est accordé; lesqueulx l’on déclare que la moitié demeure audit prieur et à ses successeurs en perpétuaulté et ly autre moitié demeure à nous ou à nos hoirs. Et est accordé que nous aurons la vaine pasture en la partie audit prieur desdits bois après la quarte feuille selon la coustume de Bourgoigne, sauf que ly chievres n’y pastureront en nul temps. Et est assavoir que nous devons faire li partaiges et li dis prior prendra laquelle partie qui mieulx ly plaira desdits bois.  7° Derechefz, il est accordé que nous sumes tenus audit prieur en cinquante livres pour les despens et pour les missions qu’il a faictes ou plait par le discort dessus dit. Lesqueulx nous ly prometons payer es termes cy dessoubs nommés. C’est assavoir à Pasques premièrement venant vingt et cinq livres et es aultres Pasques continuellement en suigant vingt et cinq livres.  8° Derechiefz, il est assavoir que li drois de la maierie de Ulciz demoure en l’estat comme devant sauf à Huguenin Aupourterant et audit prior.  9° Derechief ledit prior ne a pas accordé ladite maierie ne des soixante sols que l’on doit à Monseigneur le duc. 10° Encoires est il accordé que lesdites cinquante livres de taille doivent estre gectées par quatre preudhommes esleus de nous qui feront le giet par devant le dit prior ou pardevant son commandement. Et jureront que feront le giet bien loyaulement. 11° Derechief, il est accordé que en la partie de nos bois nos devons eslire forestiers et messiers es bois garder, lesqueulx doivent jurer en la main du prieur de son office faire loyalement et de apporter les amendes au devant dit prieur. 12° Derechief, il est accordé que ly sergent audit prieur ne seront pas receus es bois qui nous demeurrons, ny en la messerie s’ils ne le prennent loyalement. Toutes voies es bois et es corvées qui demourront audit prior il pourra mectre ung sergent ou deux, tant qu’il ly plaira et y seront comme sergens par leurs seremens creus. 13° Et toutes ces choses dessus dites nous sumes tenuz par nous et nos hoirs par nos seremens donnés corporellement sur sains ewengilles et soubs l’obligacion de tous nos biens mobles et héritaiges tenir, garder et accomplir au devant dit prior et à ses successeurs et que nous ne verrons en contre par nous ne par autruy, ne consentirons que autre y viegne et promettons au devant dit prior et à ses successeurs prendre et rescourer tous despens, missions, coustumes qu’il ou leur commandement diroient par leur simple parole qu’il auroient encourus et soubstenus par nostre deffault. Et renoncant en ce fait par nous et par nos hoirs à toutes barres, exceptions, allégacions qui pourroient estre mises obicies et exposées contre la teneur de ces présentes lectres et especialment au droit qu’il dit que généraulx renonciacions ne vault. Et voulons estre contraings à toutes les choses dessus dictes, tenir, garder et accomplir, ainsi comme de chose adjugée par le court de noble prince Robert duc de Bourgoigne en juridiction de laquelle nous en soubsmectons, nous, nos biens quant à ce. En tesmoing desquelx choses devant dictes, nous avons requis et faict mectre le scel de ladicte court à ces présentes lectres. Ce faict en la présence de André de Chevreaulx, clerc juré de ladicte court, coadjuteur Huguenin de Chalon, notaire de Dijon, et M. Jehan, curé de Fleurey, et de Lorand de Pasques, témoins à ce appelez et en l’an et ou mois dessus dit. Ainsi signé: A. de Chevreaulx.